DBU indleder en disciplinærsag mod FC København på baggrund af urolighederne i superligakampen mod AaB søndag aften. Kampen på Aalborg Stadion måtte flere gange afbrydes, fordi en gruppe fans i FCK-afsnittet affyrede fyrværkeri. Til sidst så dommer Michael Johansen ingen anden udvej, end at trække spillerne ned i omklædningsrummet og true med en aflysning, hvis afbrændingen fortsatte. DBU skriver i en pressemeddelelse, at dommer Michael Johansens indberetning fra kampen er den fjerde indberetning på FCK i forbindelse med udekampe i denne sæson. I DBU's love udløser første indberetning en advarsel, mens de to næste resulterer i en bøde på henholdsvis 10.000 og 25.000 kroner. - Ved mere end tre indberetninger indenfor samme sæson behandles sagen individuelt med henblik på sanktionens størrelse. - Disciplinærudvalgets sanktion vil ske i henhold til DBUs Loves § 44.1, hvilket er ensbetydende med DBU's samlede sanktionsregister, skriver DBU. Unionen vil nu sætte undersøgelser i gang, som nærmere skal belyse sagsforløbet i Aalborg. Disse undersøgelser vil også indbefatte AaB, der som arrangør har det formelle ansvar for afviklingen af kampen.

Opsummering:
Efter fyrværkeri-episoderne i Aalborg er FC København nu blevet indberettet fire gange i denne sæson.